मामला थाना फैजगंज बेहटा क्षेत्र के गांव सैदसराय का है। गांव निवासी रामनिवास का उसके भाई रामप्रकाश से रविवार की दोपहर जमीन के बंटवारे को लेकर झगड़ा हो गया था। इस मामले की शिकायत रामप्रकाश ने थाने आकर की तो यहां तैनात सिपाही महीपाल रामप्रकाश के साथ गांव पहुंच गया। यहां पहुंचने के बाद सिपाही रामनिवास को पकड़कर थाने ले आया और रात में उसकी बेरहमी से पिटाई की। दूसरे दिन सोमवार की सुबह भी सिपाही ने रामनिवास को जमकर पीटा, इससे वह मरणासन्न हालत में पहुंच गया। यह देख थाने के स्टाफ में अफरातफरी मच गई। कुछ पुलिसकर्मी उसे चंदौसी के निजी अस्पताल में भर्ती करवाकर भाग निकले। इस मामले की जानकारी परिवारीजनों को हुई तो परिवारीजन भी दोपहर को अस्पताल पहुंच गए हैं। यहां रामनिवास को आईसीयू केबिन में भर्ती किया गया है। एएसपी देहात शिवशंकर सिंह ने बताया कि ऐसा कोई मामला उनके संज्ञान में नहीं आया है।